Video: Oud-bok betrap ‘boef’ op heterdaad(Foto: Verskaf) ŉ Bal is skynbaar nie al waaragter die oud-Bokkaptein Jean de Villiers kan hol nie. Die voormalige Springbok-binnesenter het onlangs gewys hy het geensins sy vaart verloor nie, toe hy ŉ boef by The Boer & Butcher in die Paarl agternagesit het. Hy het die verdagte skynbaar op heterdaad betrap toe hy iets van die winkelrakke in sy sak wou steek. Edu Hanekom, eienaar van The Boer & Butcher groep, vertel aan Maroela Media dat De Villiers en sy vrou, Marlie, getroue klante van die winkel is. “Hulle het die betrokke Maandagoggend inkopies by die winkel gedoen, toe De Villiers ŉ man aan die voorkant van die winkel opgemerk het wat verdag optree,” sê Hanekom. “Ek was in my kantoor, besig om al my administratiewe take in orde te kry, toe ek ŉ stemboodskap van De Villiers oor die gebeurtenis ontvang.” Maroela Media het self na die stemboodskap geluister waarin De Villiers rustig die gebeure aan Hanekom oorvertel. “Ons was op pad na die betaalpunt, gereed om vir ons inkopies te betaal, toe ek ŉ man opmerk wat iets van die winkelrakke in ŉ sak oor sy skouers steek,” sê De Villiers in die boodskap. “Ek het eers gedink ek sien verkeerd en het die man bly dophou sonder dat hy dit agterkom.” “Ek sien toe hoe hy rondkyk en versigtig iets in sy sak steek, weer rondkyk en nóg iets in sy sak steek. Hy het stadig probeer uitloop en ek is agter hom aan.” Die vermeende dief het laat spat, maar het nie veel van ŉ kans teen een van die land se beste voormalige binnesenters gestaan nie. Volgens Hanekom het De Villiers die verdagte sommer vinnig aangekeer. Skermskote van ŉ video wat die voorval vasgevang het, word sedertdien op sosiale media gedeel en wys hoe De Villiers die man bestorm. Die verdagte is later aan die polisie uitgelewer. “Dit is omtrent ŉ storie wanneer ŉ voormalige rugbyster sy plakkies uitskop om ŉ beweerde boef by jou winkel te betrap,” skerts Hanekom. “Ek wil De Villiers ordentlik bedank vir sy heldedaad, hy is sowaar ŉ ysterman!”